Notícies comarca Selva » Arxiu » L’Oficina Comarcal de Consum fa una crida a empresaris i comerciants de la Selva a adaptar-se al nou Codi de consum
« Recordatori: Reunió Mesa de Mobilitat, al Consell Comarcal de la Selva
Ple Ordinari del Consell Comarcal de la Selva: 27 de setembre de 2011 »
L’Oficina Comarcal de Consum ha fet una crida a empresaris i comerciants de la Selva perquè s’adaptin al nou Codi de consum, segons ha informat la seva responsable, Sandra Bas. En aquest sentit, Bas ha informat que les petites i mitjanes empreses tenien fins al passat 23 de juliol per posar-se al dia amb el nou marc normatiu del Codi de consum de Catalunya. Per això, el Servei d’Informació i Formació de Consum del Consell Comarcal de la Selva, d’ençà de la seva publicació, el 23 d’agost de 2010, ha organitzat diferents sessions informatives adreçades als comerciants amb el nom “El Nou Codi de Consum: Tot el que necessites saber!”
Tot i que el nou Codi de consum va entrar en vigor el 23 d’agost de 2010, fins al 23 de gener de 2011 les noves obligacions no han passat a ser exigibles per a les grans empreses. En canvi, les petites o mitjanes empreses van tenir temps per posar-se al dia amb el nou marc normatiu del Codi de consum de Catalunya fins al passat 23 de juliol de 2011.
Després de l’entrada en vigor ja del nou Codi de consum també per a les petites i mitjanes empreses, la responsable de l’Oficina de Consum, Sandra Bas, ha anunciat: “Al setembre, el Servei de Vigilància i Control del Mercat del Consell Comarcal iniciarà campanyes de comprovació per tal de supervisar l’adequació i el grau de compliment del nou Codi de Consum.” Amb aquestes campanyes es pretén racionalitzar les tasques d’inspecció, fer el seguiment i avaluació dels diversos sectors i l’evolució del compliment de la normativa. Arran de la realització d’aquestes campanyes es poden obtenir diferents resultats: conèixer l’estat d’un sector, comprovar el compliment de la normativa d’un producte o d’un servei, informar els agents comercials que intervenen en el mercat sobre l’aplicació de la normativa o corregir conductes comercials considerades incorrectes.
El Codi de consum de Catalunya unifica amb un únic text legal tota la normativa fins ara dispersa, actualitza i millora els drets de les persones consumidores al nostre país i el dota, en l’àmbit del consum, d’un marc jurídic complet que vol esdevenir model de referència en molts sectors de l’activitat econòmica. En definitiva, a partir d’ara, amb el Codi de consum de Catalunya, les relacions de consum que es desenvolupin al territori de Catalunya es regiran pels preceptes d’aquesta Llei.
L’Oficina Comarcal de Consum del Consell Comarcal de la Selva està a la disposició de les empreses i els comerciants de la comarca, que s’hi poden dirigir i informar-se sobre com els afecta aquest nou marc normatiu. Des que es va publicar el nou Codi de consum, també s’ha fet difusió, mitjançant les associacions de comerciants i altres agrupacions d’empresaris, de les principals novetats i obligacions.
Aquesta entrada fou publicada el Wednesday, 27/07/2011 (12:20) i està arxivada dins Consum. Entrades (fil RSS)